ผู้ว่าฯ อุทัยธานีสั่งบินตรวจผืนป่าห้วยขาแข้ง ตรวจสอบการลักลอบบุกรุกที่ป่าสงวนแห่งชาติและการลักลอบตัดไม้กฤษณา
ผู้ว่าราชการจังหวัดอุทัยธานีบินตรวจผืนป่าห้วยขาแข้ง ตรวจสอบการลักลอบบุกรุกที่ป่าสงวนแห่งชาติและการลักลอบตัดไม้กฤษณา พบบุกรุกนับหมื่นไร่ อีกทั้งยังพบการลักลอบตัดไม้กฤษณา ในเขตรักษาพันธุ์สัตว์ป่าห้วยขาแข้ง จำนวน 75 ท่อน ตรวจยึดของกลางไว้และเตรียมหาตัวผู้กระทำความผิด แจ้งความดำเนินคดี

ที่จังหวัดอุทัยธานี นายแมนรัตน์ รัตน์สุคนธ์ ผู้ว่าราชการจังหวัดอุทัยธานี มอบหมายให้นายบุญเกิด ร่องแก้ว ผู้อำนวยการสำนักงานทรัพยากรธรรมชาติและสิ่งแวดล้อมจังหวัด  พร้อมด้วย พล.ต.ต.บัญชา ปั้นประดับ ผู้บังคับการตำรวจภูธรจังหวัด ขึ้นเฮลิคอปเตอร์ของกระทรวงทรัพยากรธรรมชาติและสิ่งแวดล้อม บินตรวจสอบการลักลอบบุกรุกที่ดินป่าสงวนและการลักลอบตัดไม้กฤษณา ในเขตรักษาพันธุ์สัตว์ป่าห้วยขาแข้ง ทั้งในเขตอำเภอบ้านไร่และบริเวณรอยต่อของอุทยานแห่งชาติแม่วงก์ พบว่ามีการลักลอบบุกรุกที่ดินป่าสงวนแห่งชาติ เป็นพื้นที่นับหมื่นไร่ โดยออกเอกสารสิทธิ นส.3 ก ทับพื้นที่ป่าสงวนแห่งชาติ โดยได้จับพิกัดพื้นที่แปลงที่บุกรุกไว้แล้วและจะสั่งการให้พนักงานสอบสวนหาตัวผู้กระทำความผิดเพื่อแจ้งความดำเนินคดีกล่าวโทษต่อไป 

นอกจากนี้ยังได้บินตรวจสอบพิกัดที่กลุ่มคนร้ายซึ่งเป็นชาวเวียดนาม มาทำการลักลอบตัดไม้กฤษณาในเขตรักษาพันธุ์สัตว์ป่าห้วยขาแข้ง เมื่อช่วงเดือนกรกฏาคมและสิงหาคมที่ผ่านมา จำนวน 2 ครั้งด้วยกัน ซึ่งเจ้าหน้าที่เขตรักษาพันธุ์สัตว์ป่าห้วยขาแข้ง ได้ทำการยึดไม้กฤษณาของกลางที่โคนล้มทิ้งไว้ จำนวน 75 ท่อน น้ำหนักท่อนละประมาณ 2,000 กิโลกรัม เพื่อรอเวลาให้เชื้อราขึ้นและจะลักลอบเข้ามาขนย้ายออกจากพื้นที่ ซึ่งมีราคาซื้อขายถึงกิโลกรัมละ 10,000 บาท คิดเป็นมูลค่ามหาศาล 

แต่เนื่องจากสภาพป่าที่รกทึบ ทำให้ไม่สามารถมองเห็นไม้ของกลางได้ เพียงแต่รู้พิกัดเท่านั้น โดยเจ้าหน้าที่เขตรักษาพันธุ์สัตว์ป่าห้วยขาแข้ง ได้มีการแจ้งความไว้เป็นหลักฐานไว้ แล้ว ส่วนของกลางไม้กฤษณา ทั้งหมดยังอยู่ในพื้นที่ โดยจะมีการขออนุมัติทำลายของกลางต่อไป